Аддзел адукацыі, спорту і турызму Карэліцкага райвыканкама

Дзяржаўная ўстанова адукацыі “Жухавіцкая сярэдняя школа”

**ПЛАН-КАНСПЕКТ УРОКА БЕЛАРУСКАЙ МОВЫ**

**У КЛАС**

**“ПАДАГУЛЬНЕННЕ ВЫВУЧАНАГА
ПА РАЗДЗЕЛЕ “ЛЕКСІКА.ФРАЗЕАЛОГІЯ.”**

Дзедавец Аліна Уладзіміраўна, настаўнік беларускай мовы і літаратуры вышэйшай кваліфікацыйнай катэгорыі

Жухавічы, 2017

Мэта : стварыць педагагічныя ўмовы для паглыблення і сістэматызацыі ведаў вучняў по асноўных пытаннях тэмы.

Задачы: паўтарыць і замацаваць веды па раздзела “Лексіка. Фразеалогія”; развіваць пазнавальную актыўнасць, творчыя здольнасці вучняў, уменне выкарыстоўваць слоўнікі; выхоўваць цікавасць да культуры беларускага народа, прывіваць любоў да роднага слова.

Тып урока: падагульненне і сістэматызацыя ведаў.
Форма: урок-падарожжа.

Абсталяванне: тлумачальны слоўнік беларускай мовы, кветкі для правядзення рэфлексіі, мультымедыйны праектар.

**Ход урока**

**I. Арганізацыйны момант. Стварэнне эмацыянальнага настрою.**

Настаўнік. Добры дзень, мае дарагія вучні! Спадзяюся, што сённяшні дзень для нас будзе добрым, тым больш, што нам усміхаецца вясёлае веснавое сонейка. Усміхніцеся і вы яму, а таксама мне і адзін аднаму, і з добрым настроем пачнём нашу працу.

**II. Паведамленне тэмы і мэты ўрока.**

Настаўнік. Тэма нашага ўрока – “Падагульненне вывучанага па раздзеле “Лексіка. Фразеалогія””.

Сённяшні ўрок і звычайны і незвычайны адначасова. Звычайны, таму што мы будзем гаварыць аб тых рэчах, якія вы добра ведаеце. Незвычайны, таму што мы здзейснім падарожжа па акіяне пад назвай Лексіка.

Мэта падарожжа – паглыбленне і сістэматызацыя ведаў па раздзеле “Лексіка. Фразеалогія”. Такім чынам, сёння мы з вамі паўторым і замацуем пройдзены матэрыял, будзем працаваць са слоўнікамі, выконваць розныя заданні. А цяпер давайце ўспомнім, што такое лексіка.
( *Вучні адказваюць*)

Лексіка – гэта бяскрайні акіян ведаў. Каб адправіцца ў такое падарожжа, неабходна мець лінгвістычнае здароўе, а компасам будуць служыць нашы веды. А зараз давайце зробім першы запіс у нашым “суднавым журнале” - сшытку: дата, класная работа, тэма ўрока.
Для таго каб адправіцца ў падарожжа, трэба разгадаць крыжаванку. Вы згодны на такое выпрабаванне? Тады пачынаем. Уважліва слухайце.

**III. Актуалізацыя атрыманых ведаў. (Запаўненне крыжаванкі)**

1. Як называюцца словы, якія па-рознаму вымаўляюцца, але абазначаюць адзін і той жа прадмет, з’яву ці прымету?

2. Лексічнае значэнне, якое ўзнікае пры пераносе ўласцівасцей аднаго прадмета на другі.

3. Словы, якія выйшлі з актыўнага штодзённага ўжывання.
4.Гэтыя словы аднолькава вымаўляюцца і пішуцца, але абазначаюць розныя прадметы і з’явы.

5. Словы, якія выкарыстоўваюцца людзьмі пэўнай прафесіі ці спецыяльнасці.
6. Словы, якія ўвайшлі ў беларускую мову з іншых моў.
7. Як называюцца словы, якія маюць некалькі лексічных значэнняў?
8. Назавіце словы, якія маюць супрацьлеглае значэнне.
9. Якія словы ўжываюцца толькі ў мове жыхароў пэўнай мясцовасці?
10. Устойлівыя непадзельныя спалучэнні слоў, якія існуюць у мове як адно сэнсавае цэлае.

**Адказы** : Па гарызанталі: *1. Сінонімы. 2 Пераноснае. 3. Устарэлыя. 4. Амонімы. 5. Прафесійныя. 6. Запазычаныя. 7. Мнагазначныя. 8. Антонімы. 9. Дыялектныя. 10.Фразеалагізмы*.

 Па вертыкалі: *малайчынкі.*

Настаўнік: Крыжаванку вы разгадалі, а цяпер прачытайце слова, якое ў нас атрымалася. Сапраўды, малайчынкі! З першым выпрабаваннем вы справіліся, значыць, можна адпраўляцца ў падарожжа.

**IV. Замацаванне.**

Настаўнік. Але спачатку давайце пазнаёмімся з картай падарожжа. Паглядзіце ўважліва на экран. Перад намі карта бяскрайняга акіяна, які называецца Лексіка.

Скажыце, што знаходзіцца ў акіяне? (*Астравы.)*

Правільна, астравы, якія мы з вамі сёння наведаем. А яшчэ на карце паказаны маршрут нашага падарожжа. (*Настаўнік і вучні разглядаюць маршрут.)*

Ну што, сябры, у добы шлях па бяскрайнім акіяне Лексікі. Першы востраў – Адназначных і мнагазначных слоў. Жыхары гэтага вострава вельмі добразычлівыя і хочуць з вамі пазнаёміцца. Але яны не вераць, што слова “зямля” з’яўляецца мнагазначным. Давайце ім дакажам, што гэта сапраўды так.

**Прачытайце сказы. Вызначце, у якіх значэннях ужыта слова “зямля”.**

Для даведкі: радзіма, глеба, планета.

Зямля каля нашай рэчкі пясчаная. Не забывай ніколі, дружа, сваю зямлю, свій родны край! Квітней, жыццё, на ўсёй зямлі, як першы летні дзень!

Настаўнік. Правільна, малайцы! Вы даказалі жыхарам, што слова “зямля” мнагазначнае.

2) Скажыце, дзе можна даведацца пра значэнне слоў, іх правапіс, вымаўленне? Што нам дапаможа? (*Слоўнікі.*)

Правільна, слоўнікі. Увага! Мы прыбываем у бухту Слоўнікаў.
Ці ведаеце вы, што такое “бухта”? Калі не ведаеце , паглядзіце ў слоўнік, які ляжыць у кожнага на парце. Прачытайце, што абазначае слова “бухта”, запішыце ў сшыткі.

Мы знаходзімся ў бухце Слоўнікаў. Паглядзіце ўважліва на экран. Перад вамі слоўнікі беларускай мовы.

Скажыце, якія слоўнікі вы ўжо добра ведаеце? (*Вучні адказваюць.)*

3) Падарожжа наша працягваецца . Мы вось-вось падыдзем да вострава Прамога і пераноснага значэння. Выканаем заданне жыхароў гэтага вострава? Тады давайце пазнаёмімся з яго ўмовай. (*Вучань чытае.)*

**Выпішыце словазлучэнні, у якіх словы ўжыты ў пераносным значэнні.**

Глыбокія канавы – глыбокія веды; цесная шапка – цесная дружба; чэрствы хлеб – чэрствы характар; востры нож – востры язык; калючы дрот – калючы вецер; воўчы след – воўчы апетыт; ружовыя кветкі – ружовыя мары.

Настаўнік. Ну што, плывём далей! Наперадзе востраў Сінамант. Ён перадае сігнал SOS! Гэты востраў захапілі піраты і далі яму іншую назву. Мы павінны выратаваць жыхароў гэтага вострава і вярнуць яму былую назву. Вы згодны са мной? Тады слухайце першае заданне піратаў.

**1) Прааналізуйце значэнні слоў і ў кожным вызначце чацвёртае “лішняе”.**
А) Адважны, багаты, бясстрашны, смелы;

б) гарэць, ззяць, палаць, тлець;

в)добра, міла, прыемна, сурова;

г) ашукаць, падмануць, прадбачыць, перахітрыць.

Настаўнік. Наступнае патрабаванне піратаў гучыць так.

**2) Адгадайце загадку і назавіце значэнні слоў-адгадак. Будзьце ўважлівымі.**
Адно жывёле будзе ежай

Зімой на ферме ці ў хляве.

Другая ў горадзе замежным

Спакойнай рэчкаю плыве.

**Адказ** : Сена – 1)скашаная і высушаная трава, якая ідзе на корм жывёле;

 2) рака, якая працякае ў Францыі.

Натаўнік: Скажыце, як называюцца словы-адгадкі? *(Амонімы.)* Правільна, амонімы! Вось мы з вамі выратавалі і амонімы. Жыхары вострава Сінамант дзякуюць вам за дапамогу. Слухаем апошняе патрабаванне піратаў. Калі вы справіцеся і з гэтым заданнем, то зможаце выратаваць і вярнуць востраву былую назву.

**3) Растлумачце сэнс прыказак. Спішыце, устаўляючы прапушчаныя літары і раскрываюы дужкі, падкрэсліце антонімы.**1. Горкая часам праца, ды хле... ад яе сало…кі. 2 . Схлусіў сёння, (не) павераць і заўтра. 3.Хто (не)шануе чужога, той і свайго (не)мае.

Настаўнік. Ці здагадаліся, як называўся раней гэты востраў? *(Вучні называюць.)* Правільна – востраў Сінонімаў, амонімаў і антонімаў. Такім чынам, дзякуючы вашым добрым ведам жыхары выратаваны, а востраву вернута былая назва.

 **Хвілінка адпачынку.**

Настаўнік. Мы з вамі добра папрацавалі і крыху стаміліся. Таму зараз пагуляем у “Пазнай фразеалагізм”. Кожнай пары я дам картку, на якой запісаны фразеалагізмы (*вадзіць за нос*- абяцаць нешта і не выконваць; *кляваць носам* – драмаць і інш.) Патрэбна растлумачыць яго з дапамогай жэстаў і мімікі, нават некаторых рэчаў, калі гэта неабходна. Адна пара тлумачыць, а астатнія адгадваюць фразеалагізм.

Настаўнік. Ну што, адпачылі? А зараз зноў за працу! Падарожжа па акіяне Лексікі працягваецца.

**Наступны прыпынак – гэта востраў Спрадвечна беларускіх і запазычаных слоў.** У жыхароў гэтага вострава здарылася няшчасце. У іх узніклі цяжкасці з напісаннем некаторых слоў. Дапаможам жыхарам гэтага вострава? Тады ўважліва паглядзіце на экран.

**Спішыце слов, устаўце прапушчаныя літары і растлумачце іх правапіс.**
Камп’ют..р, дз..вяты, Юпіт..р, са..на, с..мнаццаты, аквары..м, каф.., рады..с.

Настаўнік. Малайцы! Жыхары гэтага вострава дзякуюць вам за дапамогу. Падарожжа наша працягваецца. Перад намі востраў Прафесіянал. Тут жывуць людзі розных прафесій. Яны вельмі старанныя, працавітыя і для вас падрыхтавалі цікавае заданне.

**Складзіце дыялог з выкарыстаннем прафесіяналізмаў.**

Настаўнік. Ці памятаеце вы, што такое дыялог*? (Адказваюць.)* Заданне будзеце выконваць не індывідуальна, а ў пары. Кожная пара атрымае картку з назвай прафесіі і апорнымі словамі. Потым зачытаеце свой дыялог.

Настаўнік. **Рухаемся далей. Перад намі востраў Устарэлых слоў.** Цікава, што нас чакае тут?

Зараз мы з вамі пойдзем у гістарычны музей. Тут знаходзіцца шмат цікавых рэчаў. Уважліва паглядзіце на гэтыя прадметы і паспрабуйце даць ім назвы.

Старадаўняя халодная зброя, падобная на вялікі нож, востры з абодвух бакоў. (Меч.)

Даўнейшы воінскі даспех у выглядзе кашулі з металічных кольцаў. (Кальчуга.)

Драўляная або металічная пасудзіна, у якой таўкуць што-небудзь таўкачом. (Ступа.)

Прылада, пры дапамозе якой пралі лён і воўну. (Калаўрот.)

 **V. Падвядзенне вынікаў урока.**

Настаўнік . Ну што, думаю, настаў час вяртацца ў родную школу. Мы здзейснілі незвычайнае падарожжа па акіяне, пабывалі на розных астравах, а таксама паўтарылі і замацавалі свае веды па разделе “ Лексіка. Фразеалогія”
А цяпер скажыце, што вас асабліва зацікавіла?

**Заданне на дом.** Скласці сказы з наступнымі фразеалагізмамі: кляваць носам, даць перцу, намыліцы шыю, вадзіць за нос.

 **VI.Выстаўленне адзнак.**

Настаўнік. А зараз за добрую працу на ўроку кожны з вас атрымае адзнаку.

**VII. Рэфлексія.**

Настаўнік. У кожнага з вас на парце ляжаць кветкі чырвонага, аранжавага і сіняга колеру, а таксама стрыжань. Вы, напэўна, падумалі: навошта ўсё гэта? Я вам растлумачу. Мы з вамі будзем састаўляць з гэтых кветак букет. Кожны павінен выбраць толькі адну кветку. А цяпер паслухайце, што абазначаюць гэтыя кветкі.

Тэма засвоена поўнасцю – чырвоная.

Адчуваю некаторыя цяжкасці – аранжавая.

Многае засталося незразумелым – сіняя.

Настаўнік. Ну што, стаўце свае кветкі ў вазу. Паглядзім, які букет атрымаецца!

Цудоўны атрымаўся букет! Я вельмі рада, што вы засвоілі гэту тэму. Урок закончаны! Дзякую за супрацоўніцтва!